
TANULÓK AKTIVITÁSÁNAK FOKOZÁSA
TESTNEVELÉSÓRÁN A TÁNC INTEGRÁCIÓJÁVAL
Reiner Dóra, PhD-hallgató, ELTE PPK Neveléstudományi Doktori Iskola
Horváth Zoltán Ferenc, hallgató, Eötvös Loránd Tudományegyetem
Berzsenyi Dániel Pedagógusképző Központ
H. Ekler Judit PhD, egyetemi docens, ELTE PPK Sporttudományi
Intézet Szombathely
Absztrakt
A kutatásunk témája a táncórai aktivitás mérése testnevelés óra keretében. Célunk
volt megállapítani, hogy mely életkorokban és milyen személyiségű tanulók számára
jelenthet a tánc előnyös alternatívát. További célunk volt az accelerometer optimális
elhelyezésével kapcsolatos tapasztalatgyűjtés, táncos mozgásformák mérése esetén.
A kutatásban 4. 5. és 7. évfolyamos diákok vettek részt. A testnevelés és a táncórai aktivitás mérésére accelerometert, a személyiségtípusok vizsgálatának céljából a Hogyan viselkedem? önismereti kérdőívet használtuk. Az elemzéseket évfolyamok, órai tartalmak és személyiségtípusok szerinti bontásban végeztük el.
Eredményeink kiértékelése alapján a testnevelés órák MVPA értékei az egyes évfolyamokon kiegyenlített értéket mutattak, de a táncórai MVPA átlagértékek az
életkor növekedésével szignifikánsan csökkentek. A versengést elkerülő személyiségtípusú diákok táncórai aktivitási szintje 7. osztályban is magasabb társaiknál,
ezért úgy látjuk, hogy a táncórák megfelelő mozgásos alternatívát nyújthatnak a
mindennapos mozgás megvalósításának terén. Jelentőségük azért is nagy, mert
az iskolai testnevelésbe épített táncoktatás átadhat olyan mozgásismeretet, amely
élethosszig tartó mozgásformát jelenthet a versengést elutasító személyiségű emberek számára.
Kulcsszavak: tánc az iskolai testnevelésben; alternatív, nem versengő mozgásformák
1.

BEVEZETÉS

A tánc, mint az emberi kifejezőkészség egyik eszköze fokozatosan vesztette el
spontaneitását. Egyre inkább tanult formában jelent és jelenik meg a mai társadalomban. Az iskolai táncoktatás szakköri keretek közt régóta jelen van a közoktatásban is, de a NAT (=Nemzeti alaptanterv) megjelenésével a Tánc és dráma tantárgy
keretein belül jelenik meg először, mint órai tananyag. A tánc, mint mozgásforma
elfogadottsága elég változó képet mutat, hiszen kötelezően tanult anyag mindig is
nagyobb ellenállást fejtett ki. Nem ennek a kutatásnak a feladata, hogy eldöntse a

tánc oktatásának szükségességét, de szeretnénk megmutatni a helyét a testnevelés
oktatásban, mint a mindennapos mozgásigény kielégítésének egy formáját.
1.1. A mindennapos testnevelés bevezetésének háttere
A 2012/13-as tanévtől a 2011. évi CXC. törvény a nemzeti köznevelésről szóló törvény alapján bevezetésre került a mindennapos testnevelés a közoktatási intézményekben. Természetesen felmenő rendszerben történt, de így is nagy kihívások elé
állította az iskolákat. Mind személyi, mind infrastrukturális téren problémát jelentett
ebben az időben megoldani azt, hogy a testnevelés órák maradéktalanul megvalósulhassanak. A megnövekedett óraszámok szakos ellátásának megoldására a törvényi keretek átmeneti lehetőséget biztosítottak úgy, hogy a testnevelés órák megtartásába edzői vagy oktatói (tánc) végzettséggel is be lehetett kapcsolódni (2011. évi
CXC. törvény a nemzeti köznevelésről 27. § (11)), valamint az alsó tagozatos testnevelésben a tanító szakos kollégák is nagyobb szerephez jutottak. Az intézmények
azóta is küzdenek a tanórák helyszínének biztosításával (Hamar, 2012; Rétsági, 2014;
Csányi, Vass, Boronyai, Révész & Rétsági, 2014).
1.2. A tánc helye és lehetőségei a mindennapos testnevelésben
Az egyes alternatív sporttevékenységek előtérbe kerültek a fent említett gondok miatt. A 2012-es NAT-ban megfogalmazottak alapján az egyes sportágakra is megjelentek kerettantervi ajánlások (NAT, 2012). A tánc is ennek kereteiben kerülhetett be nagyobb óraszámba a tanórák közé, mivel a nemzeti köznevelési szóló törvény (2011.
évi CXC. törvény a nemzeti köznevelésről 27. § (13)) lehetőséget adott a testnevelés
órák kiváltására. A táncnak, speciálisan a néptáncnak a Tánc és Mozgás Kerettantervek (2012) adta, adja meg a kereteit a közoktatási intézményekben, melyet vagy
beépítettek a testnevelés tanórába, vagy külön óraszámként jelent meg.
A testnevelés tantárgy keretében is beépítésre kerültek a táncos jellegű mozgások
mind a 2012-es, mind a 2020-as NAT-hoz kapcsolódó kerettantervekben (1. táblázat).
2020. szeptember 1-én új tartalmi szabályozás került bevezetésre, melyben a néptánc felmenő rendszerben 1-12. évfolyamon kiemelt szerepet kap. A Testnevelés és
Egészségfejlesztés tanulási területen a Testnevelés kerettantervekben (2020) új témakörként jelenik meg a Testnevelés és népi játékok, amire két évfolyamonként 32 óra áll
rendelkezésre, ezen belül a néptánc szabadon választható.

Kerettantervek

1-4. évfolyam

5-8. évfolyam

9-12. évfolyam

Testnevelés és Sport (2012)

Testnevelés (2020)

Természetes mozgásformák torna
jellegű feladatmegoldásokban és
gyermektáncokban

Testnevelési és népi játékok
(Néptánc szabadon
választható)

Alternatív környezetben űzhető
sportok (tánc)

Torna jellegű feladatok
és táncos mozgásformák
(néptánc)/
Egészségkultúra
és prevenció

Torna jellegű
feladatmegoldások
Testnevelési és népi játékok
(Néptánc szabadon
választható)
Torna jellegű
feladatmegoldások

Ritmikus és aerobic
feladatmegoldások választható
Testnevelési és népi játékok
(Néptánc szabadon
választható)

1. táblázat: Táncos jellegű mozgásformák a 2012-es és 2020-as
NAT-hoz kapcsolódó kerettantervekben

A törvény szerint heti két testnevelés óra kiváltása lehetséges alternatív mozgástevékenységekkel. Tánc oktatására mindkét óra felhasználható, de ebben az esetben
alapfokú művészetoktatási intézmények bevonására van szükség. Viszont a heti egy
testnevelés óra tánccal való kiváltására, megfelelő szakképzettséggel rendelkező, táncpedagógus alkalmazásával már sor kerülhet. Ennek adja meg a megfelelő keretet a
Tánc és Mozgás kerettanterv minden évfolyamra (Tánc és Mozgás kerettantervek, 1-4.;
5-8.; 9-12., 2020), mely évi 36 órára tervezett. A kerettanterv a néptánc tanítását helyezi
előtérbe, mert a néptánc oktatásával a magyarságtudatot mélyíthetjük el és pozitívan
befolyásolhatja a társas kapcsolatok alakulását. A tánc és a zene kapcsolata egyértelmű, tehát tánc közben zenei élményhez is juttatjuk a tanulókat. A tánc fejleszti a ritmusérzéket, a térérzékelést, a testtartást, a mozgáskoordinációt, az alapkészségeket, tehát
az egyéb tanulási folyamatokat nagyban elősegíti és hatással van a mindennapi életre
is (Jakabné & Fügedi, 2004). Azok a tanulók, akik néptánc oktatásban vesznek részt,
a kondicionális képességek mellett - melyet természetesen minden sportág fejleszt -,
a koordinációs képességek terén jobb eredményeket érnek el, mint általánosságban
a más sportágakban képzett tanulók (Bányai & Sólymos, 2001). Több kompetenciaterület fejlesztésére alkalmas a tánc. Így a tanulási folyamatban a szociális, a testi és
41

Reiner Dóra | Horváth Zoltán Ferenc | H. Ekler Judit

lelki egészségre nevelés, az esztétikai-művészeti tudatosság és kifejezőképesség, az
önismeret és társas kultúra, az állampolgárságra és demokráciára nevelés kompetenciaterületek fejleszthetők (Tánc és Mozgás Kerettantervek 1-4.; 5-8.; 9-12., 2020).
A tantervben a következő tematikai egységek jelennek meg:
• Mozgásanyanyelv megalapozása - Tanult tánc ismeretek bővítése
• Ritmusérzék fejlesztése
• A tánchoz kapcsolódó ének-zenei ismeretek
• Eligazodás a térben
• Népi játékok
• Hagyományismeret
• Improvizációs készség fejlesztése
• Koreográfia megtanulása és bemutatása
• Gyűjtőmunka a tanult táncokkal kapcsolatban
• Táncház, táncos rendezvények szervezése
Ezek alapján elmondható, hogy a tánc tanulásával széles spektrumú ismereteket és
készségeket szerezhetnek a tanulók.
1.3. Személyiségtípusok a tanulás folyamatában
Az általánosan elfogadottakkal ellentétben nem mindenki szeret versenyezni. Bizonyos kutatások alapján az óvodás korú gyermekek mindössze 80%-a választja
a versenyhelyzetet és ez a kor előrehaladtával csökkenő tendenciát mutat, melyet
befolyásol a verseny tárgya. A versenyhelyzet pozitívan és negatívan is hatást gyakorolhat a feladat végrehajtására. Külső nyomásként jelenik meg, amely szélsőséges esetben szorongást, stresszt válthat ki. Ez jelentősen rontja a kezdeti szakaszban a mozgástanulás hatékonyságát (Csányi, 2020).
Az eltérő társadalmi kultúrák, normák, pozíciók eltérő személyiségű egyéneket
nevelnek ki magukból. A személyiségjegyek közül mi a sikerorientált és kudarcelkerülő típusjegyeket tekintettük át. Atkinson (1964) motivációs elméletében Hoppe, valamint David McClelland elméleteit is felhasználva, azt állapította meg, hogy
azok az emberek, akikre a sikerorientált személyiségjegyek a jellemzőek, olyan
helyzetekben mutatják a legnagyobb teljesítménymotivációt, melynek kimenete
bizonytalan, mivel buzdítja őket a siker elérésének a lehetősége. Legtöbbször közepes nehézségű feladatokat választanak, melyben jól teljesíthetnek. Versenyhelyzetekben szívesen vesznek részt a sikerorientált emberek. Velük ellentétben azok
az emberek, akikre a kudarckerülő személyiségjegyek jellemzőek, vagy túlvállalják magukat, azaz számukra teljesíthetetlen feladatot tűznek ki, vagy könnyen
megoldható feladatot választanak, hogy biztosan ne legyen kudarcélményük. A
versenyhelyzetet a kudarckerülők inkább elkerülik, nem szívesen vesznek benne
részt (Atkinson, 1964).
Természetesen minden emberben megtalálható a kudarcelkerülő és a sikerorientált motiváció, és ezek aránya hat ki a versengésre. Vannak olyanok, akik a
kismértékű izgalmat is rosszul tűrik, és léteznek olyanok, akikre az izgalom teljesítményük növekedésével hat. A teljesítmény tehát függ az aktuális izgalmi szintünktől, genetikai adottságunktól és szerzett tapasztalatainktól (N. Kollár & Szabó, 2004).

A versengő típusú személy is kétféle viselkedésű lehet. Sokan nem minden helyzetben versengők, hanem általában csak éles, saját előrehaladásukat aktuálisan befolyásoló helyzetben azok. Ők jellemzően jobban tudnak társaikkal együttműködni,
sőt a vereséget is egy tapasztalatszerzésnek fogják fel. Ezt a típust kiegyensúlyozott
versengő típusnak írják le a szakirodalmakban. A másik csoportba a hiperversengők
tartoznak, akik minden szituációt csak úgy tudnak elfogadni, hogy övék a végső
győzelem. Ők emiatt szinte soha nem együttműködőek, társas kapcsolataik problematikusak. A sportra vetítve ez azt jelenti, hogy a kiegyensúlyozott versengő típusúak a csapatsportokban is tudnak érvényesülni, míg a hiperversengők csak az egyéni
sportágakban tudnak dominálni (N. Kollár & Szabó, 2004).
Egyes kutatások szerint a régebben elfogadottakkal ellentétben a versenyzés
nem zárja ki a kooperatív együttműködést. A versengés tanítható, tehát a versengést elkerülő személyiségű emberek, azaz a kudarckerülők megtaníthatók társas
helyzetekben az egészséges versengésre, míg a hiperversengők, azaz a csak saját
magukat előtérbe helyezők is taníthatók a társas kapcsolatok révén, arra, hogy
másokra is odafigyeljenek. Tőlünk nyugatabbra ez teljesen elfogadott már, így a
mi nézőpontunkat is érdemes ehhez közelíteni. A versengés konstruktívnak minősíthető abban az esetben, ha a versengő felek egyenrangúak és destruktív, ha ez
nem valósul meg (Fülöp, 2000).
A sikerkeresés és kudarckerülés motívuma is kapcsolatban áll a versengés különböző aspektusaival. A hiperversengés se a sikerkereséssel, se a kudarckerüléssel nem hozható kapcsolatba eredményeink alapján. Azonban az Achievement
Motives Scale (Lang & Fries, 2006) eredményei azt mutatták, hogy az önfejlesztő
versengés szintjének növekedésével nőtt a sikerkeresés motívumának erőssége, illetve csökkent a kudarckerülés jelenlétének valószínűsége. Tehát minél
inkább jellemzi egy személyt az önfejlesztő versengés, annál inkább jellemzi
a sikerorientáltság, s annál kevésbé a kudarckerülés. Az önfejlesztő versengők
sikerkeresése azért lehet magas, mert motiváltak arra, hogy saját maguk fejlesztésével, növekedésével érjék el kihívást jelentő céljaikat. Ennek következtében
saját képességeiknek tulajdoníthatják sikereiket, ami a sikerorientált személyek
egyik jellemzője (Gyömbér, Hevesi, Imre Tóvári, Kovács, Lénárt & Menczel,
2012). További eredmény, hogy a versenykerülés megjelenésének valószínűsége annál nagyobb, minél inkább bizonyul valaki kudarckerülőnek, s annál kisebb, minél inkább sikerorientált a személy. Ezen kapcsolatok a versenykerülés
alskáláinak tekintetében is megfigyelhetőek voltak. Mivel a kudarckerülés és a
versenykerülés is averzív, távolító tendenciát mutat, nem meglepő, hogy ös�szefüggésben állnak egymással. Aki kerüli a versenyhelyzetet, annak bizonytalansága miatt vagy, mert a motivált, nem tűz ki magának olyan célokat, melyek
kihívással állítják szembe, hiszen nem élvezi a kihívások legyőzését. (Fodor &
Mihalik, 2017, p. 13)
1.4. Kutatások az accelerometer használatával
Az iskolai testnevelés óra keretében végzett testmozgás szerepe napjainkban
egyre jobban felértékelődik és meghatározó hatása van a testi és lelki fejlődés során.

A testnevelés óra keretében három - kognitív, affektív és pszichomotoros - területen szeretnénk célokat elérni (Csányi & Révész, 2015). Így a hatékonyságát is ezen
a három területen elért eredményekkel tudjuk megítélni. A pszichomotoros területen
elért eredmények egyik része a testnevelés órai aktivitás mértéke.
A fizikai aktivitás mindennapi életben elérhető leghatékonyabb mérőműszere az
accelerometer, ami alkalmas a testnevelés órán végzett fizikai aktivitás mérésére is.
A mérések elkészítéséhez általában az ActiGraph wGT3X-BT műszert használják. Az
ActiGraph wGT3X-BT (1. ábra) egy 3.3x4.6x1.5 cm méretű, 19 g súlyú, vízálló szenzoros készülék.

1. ábra: ActiGraph wGT3X-BT készülék, URL: https://s3.amazonaws.com/actigraphcorp.
com/wp-content/uploads/2018/02/15145811/activity_monitors_GT3XPlus.pngGJ2lHgGroP06N3WNF14oOWel5KMaHNSSYWR4vwaf8phSmd_FRZ6-vk&usqp=CAU

A készüléket bokán, derékon, felkaron és csuklón lehet viselni (2. ábra).

2. ábra: ActiGraph wGT3X-BT készülék elhelyezése derékon, URL: https://encrypted-tbn0.
gstatic.com/images?q=tbn:ANd9GcSVJqJuL2UxwlMXmGJ2lHgGroP06N3WNF14oOWel5KMaHNSSYWR4vwaf8phSmd_FRZ6-vk&usqp=CAU

Az accelerometer a fizikai aktivitás mértékét %-ban kifejezve adja meg, és a következőképpen csoportosítja: Sedentary (aktivitás nélküli), Light (könnyű fizikai aktivitás), Moderate (közepes fizikai aktivitás), Vigorous (magas fizikai aktivitás), Very
Vigorous (nagyon magas fizikai aktivitás). A fizikai aktivitást MVPA (Moderate to

Vigorous Physical Activity, továbbiakban MVPA) %-ban fejezzük ki, amit a közepes
és annál magasabb fizikai aktivitási érték percben kapott adatából és az általunk
megadott mérési idő hányadosából kapunk. Az accelerometer méri: az aktivitás
időbeli hosszát, frekvenciáját, intenzitását; lépésszámot, lépésfrekvenciát, sebességváltozást; mozgástípus klasszifikációt; testhelyzetet; energiafelhasználást; 3
tengely irányába való elmozdulást: x, y, z, tengely. A mérőműszer beállításánál
a felhasználó be tudja állítani az epoch értékeket (adatfelvétel sűrűsége, 1-60 sec
közötti érték); Cut points-ot (vágási pontok, melyek az alacsony, közepes és magas
aktivitás értékét adják meg korosztálynak megfelelően); elhelyezést (boka, csípő,
felkar, csukló).
Accelerometerrel minden korosztályban végeztek már kutatást (Dencker & Andersen, 2008; Csányi, Uvacsek, Gergely, Tihanyiné Hős, Rácz & Vári, 2012; H. Ekler,
Nagyváradi, Csányi & Kiss-Geosits, 2013; Horváth & H. Ekler, 2017; Rüll & Protzner, 2019). A mérőműszert az általunk áttekintett kutatásokban a legtöbb esetben a
csípőn helyezték el. Nagyon kevés kutatást találtunk, melyekben a csípő mellett a
bokán is elhelyezték a műszereket. Ezekben arra a megállapításra jutottak, hogy a
bokán elhelyezett készülékekkel a kisebb intenzitású mozgások pontosabban mérhetők elmozdulás szempontjából (Anderson, Green, Hall & Yoward, 2016).
A vizsgálatok során az is kiderült, hogy a különböző tevékenységek és a környezeti változások hatással vannak a fizikai aktivitás mértékére, és ebből adódhat,
hogy a gyerekek hétköznaponként kétszer olyan aktívak, mint hétvégén (Uvacsek
et al., 2010; Csányi et al., 2012). Az epoch érték beállításának vizsgálatánál megállapították, hogy érdemes figyelembe venni az életkort, mivel minél fiatalabb valaki, annál sűrűbben fordulnak elő elmozdulások (Uvacsek & Tóth, 2014; Horváth
& H. Ekler, 2017). Accelerometert alkalmaztak különböző táncos mozgásformák
mérésére is (Rüll & Protzner, 2019; Tóth & Protzner, 2019), mely kutatások alátámasztották, hogy a táncos mozgások felnőtt korban is kielégítik a felnőttek számára megállapított napi mozgásigényt.
1.5. Kutatási előzmények
2017-ben végzett kutatásunk során a testnevelés és táncóra aktivitását vizsgáltuk,
amelyben 311 fő vett részt. Eredményeink azt mutatták, hogy második és harmadik évfolyamon a táncórai aktivitás magasabb, mint a testnevelés órai. Az ötödik
évfolyamon a testnevelés órai és a táncórai aktivitási értékek kiegyenlítődtek. A
magasabb évfolyamokban megemelkedett a testnevelés óra aktivitási értéke, míg
a táncé csökkent (2. táblázat). Ezek alapján arra a következtetésre jutottunk, hogy
az alsó és felső tagozat határa körül történik egy aktivitásbeli váltás a két mozgásműfaj között. Következtetésünket annak ellenére fogalmaztuk így meg, hogy az
akkori negyedik évfolyam eredményei ezt nem támasztották alá, mivel a negyedik
évfolyamosok tanulói összetétele kritikusnak volt nevezhető, így nem tekinthettük
mérvadónak. Mostani kutatásunk mintájának a negyedik és ötödik évfolyamot a
fenti következtetés alátámasztása miatt választottuk ki, ezen túl pedig hozzátettük
még a hetedik évfolyamot is. A teljesítménymotiváció hatásait ezeken az évfolyamokon le tudtuk mérni, vagyis ebből a szempontból az évfolyamok kiválasztása
nem volt releváns.

Évfolyam
Első évfolyam

Második évfolyam

Harmadik évfolyam

Negyedik évfolyam

Ötödik évfolyam

Hatodik évfolyam

Hetedik évfolyam

Nyolcadik évfolyam

Óra

MVPA (%)

Testnevelés

51,6693

Tánc

41,3672

Testnevelés

41,7993

Tánc

45,0322

Testnevelés

36,2343

Tánc

39,8746

Testnevelés

40,3565

Tánc

33,1867

Testnevelés

43,2306

Tánc

43,4209

Testnevelés

43,9538

Tánc

38,3544

Testnevelés

46,4263

Tánc

33,1330

Testnevelés

48,8642

Tánc

30,5496

Sig. (2-tailed)
,000 *

,051 *

,011 *

,000 *

,922

,000 *

,000 *

,000 *

2. táblázat: Testnevelés és táncórai MVPA értékek összehasonlító
értékei évfolyamonként

Korábbi kutatásunk másik megállapítása az volt, hogy azok a tanulók, akik szeretik
a táncot és a táncórákat, ők az ötödik évfolyamtól kezdve egyre magasabb aktivitással (MVPA) vesznek részt azokon, mint a táncórát kevésbé, vagy egyáltalán nem
szerető társaik (3. ábra). Feltételeztük, hogy a táncórát kedvelő tanulók nagy valószínűséggel a kudarcot elkerülő személyiségűek, így a versenyhelyzeteket is kerülik, és számukra a táncos mozgásformák adekvát mozgáslehetőséget jelenthetnek az
aktivitási szintre általában negatívan ható serdülőkorban is.

3. ábra: A táncóra kedveltsége az MVPA értékek tükrében (Reiner et al., 2020)

2. CÉLKITŰZÉS ÉS HIPOTÉZISEK
Célunk volt megtudni, hogy igaz-e az, hogy — ahogy azt korábbi kutatásunkban kiszűrtük — valóban az alsó és felső tagozat határán változik meg a tanulók aktivitási
szintje (MVPA) a testnevelésóra, illetve a táncóra összehasonlításában. Kerestük a választ arra is, hogy a különböző személyiség típusú tanulók számára, mely életkorokban, melyik mozgástípusok képviselnek nagyobb aktivizáló erőt.
Szintén korábbi kutatásunk tapasztalatai alapján merült fel kérdésként bennünk,
hogy a táncos mozgások esetében mi az accelerometer elhelyezésének optimális pontja (csípő vagy láb), a mérési protokoll szabályainak betartása mellett. Célunk volt ennek eldöntésére is adatokat gyűjteni.
A kutatás megkezdésekor feltételeztük, hogy
H1 - Az ötödik évfolyam után van váltás a tánc és a testnevelés óra korábban
kiegyenlített aktivitási szintjei között, a testnevelés javára.
H2 - A versengést elutasító (kudarckerülő) személyek táncórai aktivitása
magasabb.
3. MÓDSZEREK
3.1. A kutatás helye, ideje és a minta
A kutatásunkat a Szombathelyi Derkovits Gyula Általános Iskolában végeztük. Az
adatfelvételre a 2019/2020-as tanév tavaszi félévében, februárban és márciusban
került sor. Az iskola 111 diákja vett részt a kutatásunkban, negyedik, ötödik és
hetedik évfolyamból. A 111 diákból 54 lány (48,65%) és 57 fiú (51,35%) működött
közre (3. táblázat).

Évfolyam

Fiú

Lány

Összesen

negyedik évfolyam

20

16

36

ötödik évfolyam

21

21

42

hetedik évfolyam

16

17

33

összesen

57

54

111

3. táblázat: A kutatásban résztvevő tanulók megoszlása évfolyamonként és nemenként

3.2. Az adatgyűjtés eszközei
Kutatásunkban az adatgyűjtés során két eszközt használtunk: az accelerometert és
a kérdőívet.
Accelerometerként az ActiLife wGT3X-BT készüléket alkalmaztuk. Azért ezt az
eszközt választottuk, mert a mért időszakok viszonylag rövidek voltak (a tanórák
időtartama 45 perc), illetve azért is, mert a mintát gyerekek alkotják és szükségünk
volt a sűrű adatfelvételre. Az adatfelvétel sűrűségét (epoch értékeket) 1 másodpercre állítottuk be. A szenzoros mérőműszert a diákok testnevelés órákon a bal csípőn
hordták, táncórákon a bal csípőn és a bal bokán viselték. A kapott adatokat a Freedson Children (2005) által meghatározott standard vágási pontok értékei és az elhelyezési protokoll alapján értékeltük ki.
Második adatgyűjtési eszközként a Hogyan viselkedem? elnevezésű kérdőívet
(Tóth, 2005) használtuk. A kérdőív 22 kérdésből áll, melyekre igennel vagy nemmel
kellett válaszolniuk a gyerekeknek. A tanulók kétszer töltötték ki a kérdőívet, egyszer a kedvelt tevékenységre és egyszer a nem kedvelt tevékenységre vonatkozóan.
A kérdőív segítségével a tanulók igényszintjéről és teljesítményhez való viszonyáról tájékozódhatunk, mellyel elkülöníthetjük a sikerorientált, azaz versenyhelyzetet
kedvelő (továbbiakban versengő), valamint a kudarckerülő, azaz a versenyhelyzetet
elkerülő (továbbiakban nem versengő) diákokat. Olyan kérdések szerepeltek a kérdőívben, mint például:
• Inkább akkor szeretem csinálni, ha elsősorban rajtam múlik, hogy mi lesz belőle.
• Könnyen félbehagyom, és elfelejtkezem róla.
3.3. A kutatás menete
Kutatásunkat a 2019/407 számú kutatásetikai engedély birtokában kezdtük meg. A
kutatást az iskolaigazgató engedélyezte, a diákok szülei beleegyező nyilatkozatot
töltöttek ki. A vizsgált időszak előtt próbaméréseket tartottunk. Az iskolában csoportbontásokat alkalmaznak, így ennek figyelembevételével terveztük meg a mérési
időpontokat. A készülékek elhelyezésére három külön beosztást készítettünk, mivel a
testnevelés órákon évfolyam szerinti bontás történik, táncórákon pedig egy-egy osztály vesz részt, illetve a két különböző típusú órát más-más pedagógus tartja. Az előző
kutatás tapasztalataiból kiindulva, ugyanolyan módszer szerint, a diákokhoz rendeltük a számozott accelerometereket. Az azonos típusú órákon ugyanazt a készüléket
viselték a tanulók.

Az accelerometer elhelyezésének tesztelésére, ahol egy diákon egyszerre két accelerometer volt, egy a derekán és egy a bokáján, külön beosztás készült. Minden mért
óra előtt kikészítettük a mérőműszereket, majd névsorolvasás során kapták meg a
gyerekek. Az első hét után már gördülékenyen és gyorsan ment a szenzorok felvétele. Minden nap elvégeztük az adatok lementését, majd beállítottuk a következő
napra az accelerometereket.
A helyi infrastrukturális adottságok miatt a testnevelés órák egy részét a tornateremben, más részét a folyosón tartják. Az órai tananyag kiválasztása is igazodik
a helyszínhez. A gyakorlat szerint a tornateremben általában sportjáték tartalmú és
köredzés jellegű órákat, míg a folyosón a torna anyagrészhez kapcsolódó feladatmegoldásokat és köredzés jellegű órákat tartanak a testnevelők. A testnevelés órák
helyszíneihez, illetve a tananyag széles skálájához igazodva, minden diáknak, mind
a tornateremben, mind a folyosón két-két óráját mértük. Szintén két–két táncórát
mértünk, amely órák a táncteremben kerültek lebonyolításra. A táncos órák során
egyes diákok mind a derekukon, mind a bokájukon viseltek accelerometert.
Az összes accelerometerrel mért óraszám 42 volt. A mintát alkotó 111 tanuló
aktivitás értékeit egyénenként hat alkalommal rögzítettük. Az accelerometerek különböző testrészen való hordásával kapcsolatos vizsgálatunkhoz a táncórákon végeztünk méréseket. Jelen kutatásunk alapján javaslatot szerettünk volna tenni az
accelerometer elhelyezésével kapcsolatban.
A méréseket még a járványhelyzet előtt el tudtuk végezni, a kérdőíveket pedig a
digitális oktatás során, online töltötték ki a diákok.
3.4. Az adatfeldolgozás módja
Az adatok normáleloszlásának (4. ábra) vizsgálata után, páros t-próbát használtunk ugyanazon évfolyam testnevelés és táncórai aktivitásának összehasonlítására. A különböző évfolyamok aktivitási értékeinek összehasonlítására, kétmintás
t-próba elemzést végeztünk. Többszempontú varianciaelemzéssel pedig többféle
tényezőnek a mozgásos aktivitásra gyakorolt hatását vizsgáltuk.

4. ábra: Az adatok normáleloszlása az MVPA értékek tükrében

A Hogyan viselkedem? kérdőív alapján kialakítottuk a versengő és versengést elutasító tanulók csoportjait, majd csoportok szerint elemeztük a testnevelés és táncórai
aktivitási értékeket — amihez szintén kétmintás t-próbát alkalmaztunk.
A statisztikai számításokhoz az IBM SPSS 26 Statistics rendszert használtuk. A különbségeket p < 0,05 érték esetén tekintettük szignifikánsnak.
4. EREDMÉNYEK
4.1. Aktivitási értékek testnevelés és táncórán
A testnevelés óra aktivitás (MVPA) átlagos értéke 42,8707%. Az évfolyamonkénti
értékek csak minimálisan térnek el a három évfolyam átlagától. Az ötödik évfolyam
az MVPA 43,0839%-os értékével képviseli a legmagasabb értéket (5. ábra).
A táncórai aktivitás (MVPA) átlagos értéke 43,6787%. A magasabb évfolyamokban az MVPA értékek csökkennek. A negyedik évfolyamon mért 47,4148%-os értékről hetedik évfolyamra 39,4028%-ra (5. ábra).

5. ábra: A testnevelés és táncóra évfolyamonkénti átlagos MVPA értékei

4.2. Személyiségtípusok megoszlása
Az önismereti kérdőív eredményei szerint (6. ábra) 111 diákból 37% versengő (sikerorientált), 63% pedig versengést elutasító (kudarckerülő) személy. A negyedik
évfolyamban az értékek megoszlása azonos a teljes mintára vonatkozóval. Az ötödik évfolyam tanulóinak 47%-a versengő, 53%-a nem versengő típusú. A hetedik
évfolyamon a legnagyobb a különbség a két személyiségtípus között (24% versengő,
76% versengést elutasító).

6. ábra: Személyiségtípusok %-os megoszlása évfolyamonként

5. EREDMÉNYEK KIÉRTÉKELÉSE
5.1. A táncórai és a testnevelés órai aktivitási értékek
évfolyamonkénti összehasonlítása
Összehasonlítottuk évfolyamonként a tánc és testnevelés órai MVPA értékeket
(7. ábra). A negyedik évfolyamon szignifikáns különbség (df=58, p= 0,010) van
a táncórák (47,4148%) javára a testnevelés órák értékeihez (42,8574%) képest.
Ötödik évfolyamon szinte megegyező értékek vannak (testnevelés = 43,0839%;
tánc=44,2184%). A hetedik évfolyamon a testnevelés óra aktivitásérteke (42,6708%)
szignifikánsan magasabb (df=60, p= 0,005), mint a táncóra MVPA értéke (39,4028%).
A negyedik (42,8574%), ötödik (43,0839%) és a hetedik (42,6708%) évfolyam testnevelés órai értékei nem térnek el jellemzően. A táncórai aktivitási értékek összehasonlításánál, a negyedik (47,4148%) és az ötödik (44,2184%) évfolyam között nincs
szignifikáns különbség. Az ötödik (44,2184%) és a hetedik (39,4028%) évfolyam
között szignifikáns különbség van (F= ,173, df=145, p= 0,000). A hetedik évfolyam
táncórai aktivitási értéke alacsonyabb, mint az ötödik évfolyamé. Tehát az ötödik
évfolyam után a táncórai aktivitás értéke csökken.

51

Reiner Dóra | Horváth Zoltán Ferenc | H. Ekler Judit

7. ábra: A testnevelés és táncórák MVPA értékeinek megoszlása évfolyamonként

5.2. A táncórai aktivitás értékek személységtípusonkénti összehasonlítása
A „Hogyan viselkedem?” kérdőív alapján két csoportra bontottuk a diákokat (8. ábra).
A versengő típusú diákok táncórai MVPA értéke 41,1818%, a nem versengő típusú
diákok táncórai MVPA értéke 45,0597%. A nem versengő típusú diákok eredményei
szignifikánsan magasabbak (F= 0,115, df=193, p= 0,011), mint a versengő típusú tanulók értékei.

8. ábra: A táncórai MVPA értékek személyiségtípusonkénti megoszlása

5.3. A táncórai aktivitás értékeinek személyiségtípusonkénti,
évfolyamonkénti összehasonlítása
A személyiségtípusonkénti összehasonlítást tovább bontottuk évfolyamokra (9. ábra).
A negyedik évfolyam nem versengő diákjainak táncórai MVPA értéke (52,7409%)
szignifikánsan magasabb értéket (F=0,190, df=51, p=0,022) mutat, mint a versengő
típusú tanulók táncórai aktivitási értéke (46,4339%). Az ötödik évfolyamon szignifikáns különbség nincs. A hetedik évfolyam nem versengő diákjainak táncórai MVPA
értéke (40,5735%) szignifikánsan magasabb értéket (F=0,117, df=62, p=0,034) mutat,
mint a versengő típusú tanulók táncórai aktivitási értéke (35,8906%).

9. ábra: A táncórai MVPA érték megoszlása évfolyamonként, személyiségtípusonként

5.4. A táncórai aktivitás értékeinek személyiségtípusonkénti,
évfolyamonkénti, nemenkénti összehasonlítása
A személyiségtípusonkénti, évfolyamonkénti összehasonlítást tovább bontottuk
nemek szerint (10. ábra). A negyedik évfolyamon a nem versengő fiúk aktivitási
értéke (56,2150%) szignifikánsan magasabb (F=0,118, df=28, p=0,016), mint a versengő típusú fiúk aktivitási értéke (47,4125%). A lányok aktivitási értékei között
nincs szignifikáns különbség. Az ötödik évfolyamon a nem versengő fiúk aktivitási értéke (47,8039%) magasabb, mint a versengő fiúk aktivitási értéke (44,3880%),
a két érték között nincs szignifikáns különbség. A versengő lányok MVPA értéke
(44,3220%) szignifikánsan magasabb (F=1,613, df=35, p=0,040), mint a nem versengő típusú lányok MVPA értéke (40,3823%). A hetedik évfolyamon a versengő
típusú fiúk aktivitási értéke (44,4625%) magasabb, mint a nem versengő típusú
fiúk aktivitási értéke (41,9107%). A nem versengő lányok MVPA értéke (38,8543%)
szignifikánsan magasabb (F=0,799, df=31, p=0,010), mint a versengő típusú lányok
MVPA értéke (33,0333%). Minden évfolyamon személyiségtípustól függetlenül a
fiúk táncórai mozgásos aktivitási értékei lényegesen magasabbak, mint a lányok
aktivitási értékei. A három évfolyam átlagába a nem versengő fiúk MVPA értéke
53

Reiner Dóra | Horváth Zoltán Ferenc | H. Ekler Judit

(48,1909%) magasabb, mint a versengő típusú fiúk MVPA értéke (45,1534%), szignifikáns különbség nincs. A lányok személyiségtípusonkénti értékei nem térnek el
egymástól.

10. ábra: A táncórai MVPA érték nem, személytípus, évfolyam bontásában

5.5. Több tényező hatásának vizsgálata a táncórai MVPA értékekre
A többszempontú variancia elemzés során több változó egymásra hatását vizsgáltuk (4. táblázat). A táncórai MVPA értékre egy tényező figyelembevételével szignifikánsan hat a nem (F=26,257, df=1, p=0,000), 12,5%-ban befolyásolja; az évfolyam
(F=6,985, df=2, p=0,001), 7,1%-ban befolyásolja; és a személyiségtípus (kérdőív)
(F=7,430, df=1, p=0,007), mely 3,9%-ban hat rá. Két tényező figyelembevételével a
táncórai MVPA értékre egymást erősítő hatást gyakorol a személyiségtípus (kérdőív) és az évfolyam (F=5,633, df=2, p=0,004), melyek együttesen 5,8%-ban befolyásolják az értékeket. A nem és az évfolyam együttes hatása tendenciát mutat. A három
tényező együttes hatása szintén tendenciát mutat. Ezek 3,1%-ban hatnak a kapott
MVPA értékekre.

A függő változó az táncórai MVPA érték
A variancia
eredete
Neme

Eltérés
Szabadság- Átlagos
négyzetös�fok
négyzetes
szeg
df
eltérés

Teszt
Statisztika
F

pRészleges
érték Éta - négyzet

1965, 307

1

1965, 307

26,257

,000 *

,125

Kérdőív

556,130

1

556,130

7,430

,007 *

,039

Évfolyam

1045,683

2

522,842

6,985

,001 *

,071

Neme x
Kérdőív

14,824

1

14,824

,198

,657

,001

Neme x
Évfolyam

363,823

2

181,912

2,431

,091

,026

Kérdőív x
Évfolyam

843,232

2

421,616

5,633

,004 *

,058

Neme x
Kérdőív x
Évfolyam

436,925

2

218,463

2,919

,057

,031

Hiba

13697,447

183

74,849

Összes

391967,458

195

*p < 0,05
4. táblázat: Több tényező hatása a táncórai MVPA értékekre

5.6. Eredmények a különböző accelerometer elhelyezési protokollal
A táncórák egy részénél a diákokon kétféle módon helyeztük el a készülékeket.
Összehasonlítottuk a derékon és a bokán viselt accelerometerek eredményeit (11.
ábra). A bokán viselt készülékek szignifikánsan magasabb (df=170, p=0,000) értékeket (49,0638%) mutattak, mint a derékon elhelyezett készülékek, ahol az MVPA
átlagértéke 40,7352%. A kapott eredmények azt mutatják, hogy számít a készülékek
elhelyezési pontja a tánchoz hasonló mozgásformák esetében.

11. ábra: Az accelerometer különböző elhelyezési helyén mért MVPA értékek

6. ÖSSZEFOGLALÁS
Kutatásunk eredményei alapján elmondható, hogy első hipotézisünk, mely szerint az
ötödik évfolyam után van váltás a tánc és a testnevelés óra korábban kiegyenlített
aktivitási szintjei között, a testnevelés javára – beigazolódott.
A kapott eredményekből megállapíthatjuk, hogy a testnevelés órák MVPA értékei az egyes évfolyamokon kiegyenlített értéket mutatnak az életkor előrehaladtával
is. Ezzel szemben a táncórai MVPA értékek esetében az ötödik (44,2184%) és hetedik
(39,4028%) évfolyamosok mért aktivitásértékei szignifikánsan különböznek (F=0,173,
df=145, p=0,000), a hetedik évfolyamon mutatva némileg alacsonyabb értéket.
Második hipotézisünket az előzetes kutatási eredmények alapján állítottuk fel: A
versengést elutasító (kudarckerülő) személyek táncórai aktivitása magasabb. Ezt a hipotézist is sikerült igazolni.
Jelen kutatás eredményei általában szignifikáns eltérést mutatnak a versengést elkerülő személyiségtípusú diákok aktivitási szintjének javára (versengő 41,1818%, nem
versengő típusú 45,0597%, F=0,115, df=193, p=0,011). Az eredmények alapján, adatokkal alátámasztva is megerősítést nyert, hogy az önkifejező, táncos mozgásformákat
tartalmazó táncórák, megfelelő mozgásos alternatívát nyújthatnak a testnevelésben
elterjedtebb, versengő mozgásformák mellett, a versengést elutasító (kudarckerülő)
diákok számára a mindennapos mozgás megvalósításának terén. A kapott eredmények jelentősége azért is nagy, mert az iskolai testnevelésbe épített táncoktatás átadhat
olyan mozgásismeretet, amely élethosszig tartó mozgásformát jelenthet a versengést
elutasító személyiségű emberek számára (magasabb évfolyamokon és elsősorban a
lányok esetében).

Kutatásunk megkezdésekor, az accelerometeres vizsgálatok protokolljával kapcsolatban, a táncos mozgás sajátosságainak figyelembevétele miatt, felmerült az a kérdés
is, hogy a táncos mozgásoknál, melyik accelerometeres elhelyezés (csípőn vagy bokán) tűnik ésszerűnek.
Az előző kutatásunk tapasztalata alapján a megszokott készülék elhelyezés több
kérdést vetett fel. A táncos mozgások során a hirtelen nagy elmozdulások inkább az
alsóbb tagozatos diákok mozgásanyagában találhatóak meg (népi játékok, ugrósok).
A 10-14 éves korosztály táncanyagában a heti 1 órában tartott táncórák keretében az
ilyen jellegű nagymozgások kisebb arányban fordulnak elő. Ennek a ténynek, valamint az általunk olvasott szakirodalmi áttekintésnek, mely a lassabb mozgásoknál a
bokán elhelyezett műszer pontosságát mutatta ki, tűnt számunkra célszerűnek a mérőműszer bokán való elhelyezése, melyet a mérési protokoll is megenged. A két elhelyezési protokoll mért értékei szignifikáns különbséget mutatnak: a bokán mért érték
(49,0638%) a derékon mért értéknél (40,7352%) szignifikánsan magasabbak (df=170,
p=0,000). A mozgás jellemzők figyelembevétele alapján kijelenthetjük, hogy a mérési
eredmények a bokán elhelyezett műszerek esetében reálisabbnak tűnnek. (Természetesen a mérési eredmények kiértékelése a készülékek elhelyezésére vonatkozó speciális beállításokkal történt meg.) A testnevelés órákon a kutatás tervezett időtartama
és a mérőeszközök korlátozott darabszáma miatt, nem végeztünk bokára elhelyezett
készülékekkel vizsgálatot. Természetesen a testnevelés órák keretében zajló hasonló
mozgásformáknál is valószínűsíthető, hogy pontosabb értékek kapunk, ha nem a derékra helyezzük el a készülékeket. További kutatások szükségesek a tényleges teljesítményszint és a bokán való készülékelhelyezés összefüggéseire vonatkoztatva.
Jelen kutatásunkban nem vizsgáltuk a pedagógus személyiségének hatását a
gyermekek teljesítményére, a továbbiakban ennek befolyásoló hatását érdemes lehet vizsgálni.
Kutatásaink eredményei egyértelműen azt mutatják, hogy a testnevelés óra
mozgásanyagának hasznos eleme lehet a tánc, elsősorban a versengést elutasító
tanulók körében, az aktivitásuk növelése érdekében. Ezért, javasoljuk beépítését a
Kerettantervek (2020) lehetőségeinek megfelelően a testnevelés tananyagába.
Az accelerometer elhelyezésére vonatkozóan a következő ajánlást tudjuk megfogalmazni: a kisebb intenzitású mozgások esetén a további kutatásokban a mérőműszert – az elhelyezési protokoll ajánlásait is figyelembe véve – célszerűbb a
bokán elhelyezni.
Az iskolai testnevelésnek az a célja, hogy minden diák megtalálja azt a mozgásformát, amiben szívesen és nagy mozgásos aktivitással vesz részt, és ezzel megalapozhatja az élethosszig tartó pozitív viszonyát a mozgás iránt. Kutatásaink megállapították, hogy a versenyhelyzetet elkerülő diákok számára a tánc ideális alternatív
mozgásforma lehet, ahol teljesülnek ezek az elvek, hiszen minden évfolyamon a
nem versengő típusú diákok MVPA értékei magasabbak. Fontos kiemelni, hogy
a mozgásos aktivitás mellett a tánc, az egyénre és a közösségre is pozitív hatást
gyakorol. Továbbá az is előnyös, hogy a táncórákkal a mindennapos testnevelés
infrastrukturális és személyi problémáinak egy részét is át lehet hidalni.
Összességében elmondhatjuk, hogy a táncnak, - figyelembe véve a testnevelés
céljait - van helye az iskolai testnevelésben és alkalmazását érdemes szorgalmazni,
erősíteni.

egyetemi docens, ELTE PPK Sporttudományi Intézet Szombathely
Grecsó Zoltán
táncművész, kortárs tánc pedagógus,
Magyar Táncművészeti Egyetem, Moderntánc és Színházi Tánc Tanszék
Horváth Zoltán Ferenc
hallgató Eötvös Loránd Tudományegyetem Berzsenyi Dániel
Pedagógusképző Központ
Medveczné Atinay Dorottya
egyetemi tanársegéd, Magyar Táncművészeti Egyetem, Pedagógia és
Pszichológia Tanszék, PhD-hallgató, ELTE Pszichológiai Doktori Iskola
Pigniczkiné Rigó Adrien PhD
egyetemi docens, ELTE PPK Pszichológiai Intézet
Selena Rakočević
egyetemi docens, Belgrádi Művészeti Egyetem, Zenetudományi Kar,
Népzenetudományi Tanszék
Reiner Dóra
PhD-hallgató, ELTE PPK Neveléstudományi Doktori Iskola
Szászi Beáta
egyetemi tanársegéd, Magyar Táncművészeti Egyetem,
Pedagógia és Pszichológia Tanszék, doktorjelölt, Debreceni Egyetem,
Humán Tudományi Doktori Iskola

